|  |
| --- |
|  |

# Instruks for udbetaling, afrapportering og regnskab for Puls-projekter

**1. Ændringer i projektet**

Støtten må kun anvendes til det formål, som er beskrevet i ansøgningen.

I kan ændre op til 1/3 af det ansøgte musikprogram, uden at Nordisk Kulturfond skal godkende det, forudsat at programmet fortsat lever op til **puls**-kriterierne. Hvis mere end 1/3 af koncerterne ændres, så skal det godkendes af fonden.

Alle programændringer skal indsendes til [puls@norden.org](mailto:puls@norden.org), så fonden kan dokumentere koncerterne og artisterne i **puls**-satsningen.

I skal kontakte fonden, hvis I vil overdrage det formelle ansvar for projektet til andre, og hvis I udskifter projektleder.

**2. Særlige betingelser**

Der er særlige betingelser knyttet til jeres støtte. De fremgår af jeres tilsagnsbrev. I skal opfylde disse særlige betingelser, før I kan få udbetalt støtte.

**3. Udbetalinger**

Udbetaling af jeres støtte sker efter anmodning på Min Side. I kan anmode om udbetalingen af hele beløbet, når I har fået tilsagn om støtte og opfylder betingelserne for støtten. I anvender samme brugernavn, som da I indsendte ansøgningen. I skal ansøge om udbetalingen inden den første koncert.

Linket til Min Side er: <https://projekt.nordiskkulturfond.org/>

**4. Årlige evalueringer og fortsættelse af puls-program**

Når I ansøger om et fornyet musikprogram for 2018 og 2019 skal i samtidig evaluere jeres foreløbige arbejde med **puls**. Evalueringsbilaget og nyt ansøgningsskema modtager I af fonden, og det skal indsendes inden for den tidsfrist, der oplyses af fonden. (Forventeligt foråret 2018 og foråret 2019).

**5. Delregnskab**

Hvert år skal der indsendes et delregnskab for jeres **puls**-projekt, som skal godkendes af fonden. Regnskabet skal indsendes senest tre måneder efter den sidste **puls-**koncert.

Hvis regnskabet ikke er i danske kroner (DKK), skal det fremgå, hvilken valuta det er i, og hvilken kurs der er regnet med.

Regnskabet skal være underskrevet i hånden af projektlederen.

**6. Slutrapportering og regnskab**

Når jeres **puls**-projekt afsluttes skal der laves en afrapportering og indsendes et delregnskab for det sidste bidrag. Afrapportering skal indsendes via Min Side senest tre måneder efter, projektet er afsluttet.

Samme krav til valuta, kurs og underskrift som til delregnskab gør sig gældende.

**OBS:** Nordisk Kulturfond og Den Danske Rigsrevision, der reviderer fondens regnskab, kan i op til fem år efter slutrapporteringen kræve regnskabet udtaget til stikprøvekontrol. Det betyder, at I skal opbevare alle regnskabsbilag i fem år efter projektperioden uanset beløbets størrelse.

**7. Krav om revisionserklæring for støtte over 200.000 DKK pr. år**

Hvis **puls**-projektet er blevet bevilget mere end 200.000 DKK pr. år, skal der revideres og attesteres af en registreret/godkendes eller autoriseret revisor.

Revisoren skal læse fondens revisorvejledning, som findes på hjemmesiden.

**8. Krav om tilbagebetaling**

Hvis støtten er anvendt til andet formål end beskrevet i ansøgningen, kan fonden reducere eller kræve det fulde beløb tilbagebetalt. Fonden kan også kræve støtten tilbagebetalt, hvis projektlederen overskrider fristen for indtastning af slutrapport med uploadet regnskab og eventuel revision.

Hvis regnskabet viser overskud, har fonden ret til at kræve sin andel af overskuddet tilbagebetalt. Fondens andel af et eventuelt overskud svarer til fondens andel af projektets totale finansiering.

Hvis krav om tilbagebetaling ikke opfyldes, overlader fonden sagen til inkasso.

**9. Kreditering af Puls**

I skal i forbindelse med alle koncerter og offentliggørelse og præsentation af jeres koncerter benytte **puls’** logo. Logoet finder I på hjemmesiden, og her kan I også læse mere om, hvordan I krediterer.

Vi opfordrer jer til at dele jeres **puls**-aktiviteter på **puls**’ Facebookside: <https://www.facebook.com/pulsnordiclivemusic/>

**Nordisk Kulturfond**

Ved Stranden 18

DK – 1061 København K

Tlf. +45 3396 0242

[puls@norden.org](mailto:puls@norden.org)

<https://www.nordiskkulturfond.org/soeg-stoette/#puls>